Twee in hof oor lisensie-slenterArgieffoto. Twee verdagtes van Bloemfontein in die Vrystaat, onderskeidelik 39 en 45 jaar oud, het dié week in die landdroshof in Bloemfontein verskyn in verband met die lisensie-bedrogskema by die Lengau-toetssentrum in dié stad. Sers. Sinah Mpakane, woordvoerder van die polisie, het dié nuus bevestig. Pakiso Mosala (39) het reeds op 9 Julie in die hof verskyn en is borgtog van R2 000 toegestaan. Die saak teen hom is tot 1 Oktober uitgestel vir verdere ondersoek. Boitumelo Kgabale (45) het Donderdag in die hof verskyn, maar sy verhoor is tot 19 Julie uitgestel vir ŉ formele borgtogaansoek. Mpakane sê die twee mans is in afsonderlike voorvalle by die Lengau-toetssentrum in hegtenis geneem op aanklag van bedrog. Die polisie het volgens haar bedrieglike dokumente in beide mans se besit gevind. Beide mans word verdink daarvan dat hulle deel is van ŉ sindikaat wat by die Lengau-toetssentrum te werk gaan. Dié mans se hofverskynings kom nadat die polisie vroeër ŉ beroep op mense gedoen het om na vore te kom as hulle dalk ook slagoffers van dié bedrogskema was. Die sindikaat maak na bewering misbruik van niksvermoedende slagoffers wat na die sentrum kom vir hul lisensies. Hulle bied dan vir die slagoffers hulp aan teen ŉ “minimale fooi” van tussen R2 500 en R4 000. Mpakane het voorheen gesê die slagoffers word daarna opdrag gegee om in die kantoor te gaan wag tot die einde van kantoorure wanneer hulle sal terugkeer met die lisensie, maar die verdagte verdwyn dan en kom nooit weer terug nie. Die polisie het enigiemand wat op soortgelyke wyse deurgeloop het aangemoedig om ao. Amos Mlangeni by 072 226 7318 of by 065 808 1202 te kontak.